## Uredba o kriterijima ocjene i odobravanja projekata javno-privatnog partnerstva

### NN 56/2009 (13.5.2009.), Uredba o kriterijima ocjene i odobravanja projekata javno-privatnog partnerstva

56 13.05.2009 Uredba o kriterijima ocjene i odobravanja projekata javno-privatnog partnerstva

VLADA REPUBLIKE HRVATSKE

1320

Na temelju članka 10. stavka 2. Zakona o javno-privatnom partnerstvu (»Narodne novine«, broj 129/2008), Vlada Republike Hrvatske je na sjednici održanoj 7. svibnja 2009. godine donijela

UREDBU

O KRITERIJIMA OCJENE I ODOBRAVANJA PROJEKATA JAVNO-PRIVATNOG PARTNERSTVA

I. OPĆE ODREDBE

Predmet Uredbe

Članak 1.

Ovom Uredbom utvrđuju se kriteriji i postupak za ocjenu i odobravanje prijedloga projekata javno-privatnog partnerstva (u daljnjem tekstu: prijedlog projekta), kriteriji ocjene i odobravanja dokumentacije za nadmetanje te kriteriji ocjene i odobravanja konačnog nacrta ugovora o javno-privatnom partnerstvu (dalje u tekstu: konačni nacrt ugovora).

II. OCJENA I ODOBRAVANJE PRIJEDLOGA PROJEKTA

Članak 2.

Javno tijelo dužno je, u svrhu ocjene i odobravanja prijedloga projekta, Agenciji za javno-privatno partnerstvo (u daljnjem tekstu: Agencija) dostaviti prijedlog projekta i popratnu dokumentaciju iz članka 3. stavaka 2. i 3. ove Uredbe.

Sadržaj prijedloga projekta

Članak 3.

(1) Prijedlog projekta mora sadržavati najmanje sljedeće podatke:

a) naziv, matični broj, osobni identifikacijski broj (OIB) i adresu javnog tijela,

b) naziv projekta,

c) ime osobe ovlaštene za zastupanje,

d) prijedlog osobe zadužene za pripremu i provedbu projekta,

e) svrhu i cilj projekta,

f) opis projekta,

g) opisni prikaz predloženog modela javno-privatnog partnerstva po kojem se predloženi projekt namjerava realizirati,

h) prijedlog postupka odabira privatnog partnera,

i) studiju izvedivosti projekta koja uključuje i usporedbu planiranih troškova primjene modela javno-privatnog partnerstva i klasičnog (proračunskog) modela financiranja svih troškova provedbe projekta u cjelokupnom predloženom ugovorenom razdoblju (Public Sector Comparator, dalje u tekstu: PSC),

j) rješenje o prihvatljivosti zahvata za okoliš, ukoliko, s obzirom na svrhu i cilj projekta, postoji zakonska obveza pribavljanja navedenog rješenja,

k) okvirnu podjelu rizika između javnog i privatnog partnera, koja sadrži podjelu najmanje sljedećih rizika: financiranja, projektiranja, građenja, upravljanja, održavanja i dostatne potražnje, kao i okvirnu kvantifikaciju tih rizika, procjenu vjerojatnosti nastajanja, te troškova koji iz njih proizlaze.

(2) Osim podataka iz stavka 1. ovoga članka, javno tijelo je dužno dostaviti i popratnu dokumentaciju, a naročito:

a) kopiju odluke ili drugog akta o tome da je provedba predloženog projekta u zakonskoj nadležnosti javnog tijela,

b) dokaz da je prijedlog projekta u skladu sa strateškim i/ili razvojnim dokumentima koje je prethodno usvojilo to javno tijelo, te važećim dokumentima prostornog uređenja za područje na kojem se projekt namjerava provesti,

c) dokaze kojim javno tijelo u svezi s konkretnim prijedlogom projekta dokazuje da je nositelj ili će pravovremeno postati nositeljem prava koji su bitni za provedbu projekta,

d) ukoliko je javni partner jedinica lokalne i područne (regionalne) samouprave, ustanova čiji je osnivač jedinica lokalne i područne (regionalne) samouprave, trgovačko društvo u većinskom vlasništvu jedinica lokalne i područne (regionalne) samouprave, dokaz o tome da ukupni godišnji iznos svih naknada, koje taj javni partner na temelju svih ugovora o javno-privatnom partnerstvu (dalje u tekstu: ugovor o JPP-u) plaća privatnim partnerima, ne prelazi 25 posto ostvarenog proračunskog prihoda prethodne godine, umanjenog za kapitalne prihode,

e) podatke o postojećim ugovorima o javno-privatnom partnerstvu i o ukupnom iznosu naknada koje se po toj osnovi isplaćuju.

(3) Osim dokumentacije iz stavka 2. ovoga članka, Agencija može tražiti dostavljanje i druge dokumentacije u vezi s prijedlogom projekta, radi utvrđivanja ispunjavanja zakonom propisanih obveza, odnosno ispunjavanja zahtjeva tijela iz članka 10. stavka 1. ove Uredbe, za dostavom dodatne dokumentacije u svrhu ocjene prijedloga projekta.

Kriteriji za ocjenu i odobravanje prijedloga projekata javno-privatnog partnerstva

Članak 4.

(1) Agencija ocjenjuje prijedlog projekta sukladno kriterijima propisanima ovom Uredbom.

(2) Prilikom ocjene zaprimljenog prijedloga projekta i popratne dokumentacije, Agencija ocjenjuje:

a) opravdanost projekta i

b) opravdanost primjene modela javno-privatnog partnerstva.

Članak 5.

(1) Ukoliko prijedlog projekta ne sadrži sve podatke iz članka 3. ove Uredbe, javno tijelo će na pisani zahtjev Agencije, dopuniti prijedlog projekta i dostaviti ga Agenciji u roku od 30 dana.

(2) Ukoliko javno tijelo ne postupi u skladu s odredbama stavka 1. ovoga članka, Agencija donosi zaključak o obustavi postupka ocijene i odobravanja prijedloga projekta.

Opravdanost projekta

Članak 6.

Kriteriji za ocjenu i odobravanje opravdanosti projekata su:

a) postojanje potrebe od javnog interesa, odnosno pružanje javne usluge,

b) postojanje zakonske ovlasti javnog tijela za provedbu predloženog projekta,

c) mišljenje koje na zahtjev Agencije daje nadležno ministarstvo o sukladnosti predloženog projekta s postojećim sektorskim razvojnim planovima i strategijama, odnosno s propisima iz područja nadležnosti tog ministarstva,

d) suglasnost koju na zahtjev Agencije daje ministarstvo nadležno za financije o sukladnosti prijedloga projekta s proračunskim projekcijama i planovima, te fiskalnim rizicima i ograničenjima, kao i o financijskoj i fiskalnoj održivosti prijedloga projekta,

e) interna stopa povrata pri kojoj je neto sadašnja vrijednost jednaka ništici.

Opravdanost primjene modela javno-privatnog partnerstva

Članak 7.

Kriteriji za ocjenu i odobravanje opravdanosti primjene modela javno-privatnog partnerstva u provedbi predloženog projekta su:

a) raspodjela obveza između javnog i privatnog partnera:

– na taj način da privatni partner uz obvezu projektiranja, gradnje i/ili rekonstrukcije javne infrastrukture i/ili javnog informacijskog – komunikacijskog sustava i/ili građevine od javnog interesa, preuzima jednu ili više obveza, kao što su financiranje, upravljanje i održavanje, a u svrhu pružanja krajnjim korisnicima javnih usluga iz okvira nadležnosti javnog partnera, ili u svrhu osiguranja javnom partneru potrebnih preduvjeta za pružanje javnih usluga iz okvira njegovih nadležnosti, ili

– da privatni partner preuzima obvezu pružanja krajnjim korisnicima javne usluge iz okvira nadležnosti javnog sektora,

b) da privatni partner preuzimajući obvezu građenja, uz rizik građenja preuzima i najmanje jedan od dva sljedeća rizika: rizik raspoloživosti izgrađene ili rekonstruirane građevine i/ili tržišni rizik dostatne potražnje za pruženim uslugama,

c) pozitivna vrijednost za novac, izračunata primjenom metode usporedbe troškova javnog sektora (PSC) tijekom cijelog predloženog ugovorenog razdoblja, a što razumijeva usporedbu svih planiranih troškova javnog sektora, ukoliko se u provedbi predloženog projekta primjeni model javno-privatnog partnerstva s planiranim troškovima koje bi javni sektor imao u provedbi istog projekta u istom razdoblju, u slučaju klasičnog (proračunskog) financiranja tih troškova, uključujući pritom, uz troškove građenja i/ili rekonstrukcije, i sve druge troškove koje u modelu javno-privatnog partnerstva snosi privatni partner, kao što su troškovi uporabe i održavanja objekta, ili troškovi nastanka rizičnih događaja,

d) predloženo ugovorno razdoblje, koje ne može biti kraće od 5, niti duže od 40 godina.

Članak 8.

Ukoliko je prijedlogom projekta javno-privatnog partnerstva predviđena mogućnost da privatni partner uz preuzimanje svih uobičajenih obveza iz članka 7. točke a) ove Uredbe, u okviru provedbe projekta obavlja i gospodarsku djelatnost, Agencija će uz ispunjenje svih uvjeta iz članaka 6. i 7. ove Uredbe, predloženi projekt odobriti samo ukoliko je ta gospodarska aktivnost povezana sa svrhom i ciljem predloženog projekta i ukoliko na drugi način nije moguće privatnom partneru osigurati potrebnu razinu isplativosti sudjelovanja u projektu javno-privatnog partnerstva i povrat uloženih sredstava.

Članak 9.

Tijekom ocjene kriterija iz članaka 6., 7. i 8. ove Uredbe, Agencija može u bilo kojem trenutku zatražiti od javnog tijela koje je podnijelo prijedlog projekta da u roku od 15 dana ispravi nedostatke u svezi s predloženim projektom, ponudi dodatna tumačenja i objašnjenja, odnosno da dopuni dostavljenu dokumentaciju.

Članak 10.

(1) Nakon dostave potpunog prijedloga projekta, Agencija će od ministarstva nadležnog za financije zatražiti suglasnost o sukladnosti prijedloga projekta s proračunskim projekcijama i planovima, te fiskalnim rizicima i ograničenjima, sukladno posebnim propisima, kao i o financijskoj i fiskalnoj održivosti prijedloga projekta.

(2) Agencija će od nadležnog ministarstva zatražiti mišljenje o sukladnosti prijedloga projekta sa sektorskim razvojnim planovima i strategijama, odnosno propisima iz područja njegove nadležnosti.

(3) Agencija može od nadležnog tijela jedinica lokalne, odnosno područne (regionalne) samouprave, zatražiti mišljenje o sukladnosti prijedloga projekta s planovima razvojne politike.

Članak 11.

(1) Agencija rješenje donosi u roku 90 dana od dana zaprimanja prijedloga projekta i cjelokupne popratne dokumentacije.

(2) Agencija će donijeti rješenje kojim se odobrava prijedlog projekta, ukoliko su ispunjeni svi kriteriji navedeni u člancima 6., 7. i 8. ove Uredbe.

(3) Agencija će donijeti rješenje kojim se prijedlog projekta ne odobrava, ukoliko nisu ispunjeni kriteriji navedeni u člancima 6., 7. i 8. ove Uredbe, navodeći pritom razloge odbijanja.

III. OCJENA I ODOBRAVANJE DOKUMENTACIJE ZA NADMETANJE

Članak 12.

(1) Javno tijelo je, prije pokretanja postupka odabira privatnog partnera, dužno Agenciji na ocjenu i odobrenje dostaviti presliku dokumentacije za nadmetanje sa svim prilozima.

(2) Sadržaj dokumentacije za nadmetanje mora biti usklađen s propisima kojima se uređuje područje javne nabave.

(3) Ukoliko je za provedbu projekta po modelu javno-privatnog partnerstva potrebna koncesija, sadržaj dokumentacije za nadmetanje mora biti usklađen i s propisima kojima se uređuje područje koncesija.

(4) Osim sadržaja određenog propisima iz stavaka 2. i 3. ovoga članka, dokumentacija za nadmetanje mora sadržavati i:

a) prijedlog ugovora,

b) upute za izradu financijskog modela,

c) diskontnu stopu,

d) prijedlog tablice podjele rizika.

(5) Uz dokumentaciju za nadmetanje, javno tijelo je dužno dostaviti i popratnu dokumentaciju, a naročito:

a) presliku odluke javnog tijela o provedbi projekta po modelu javno-privatnog partnerstva donesenu na temelju rješenja Agencije o odobrenju prijedloga projekta,

b) popis članova projektnog tima, presliku odluke i dokumentaciju o odabiru savjetnika pri izradi dokumentacije za nadmetanje, ukoliko je u izradi dokumentacije za nadmetanje sudjelovao savjetnik.

(6) Ukoliko dokumentacija za nadmetanje ne sadrži sve navedeno u stavku 2., 3., 4. i 5. ovoga članka, javno tijelo će, na pisani zahtjev Agencije, dopuniti dokumentaciju za nadmetanje i dostaviti je Agenciji u roku od 30 dana.

(7) Ukoliko javno tijelo ne postupi u skladu sa stavkom 6. ovoga članka, Agencija donosi zaključak o obustavi postupka ocijene i odobravanja dokumentacije za nadmetanje.

(8) Dokumentacija za nadmetanje se dostavlja uz popratni dopis kojeg potpisuje ovlašteni predstavnik javnog tijela.

Članak 13.

(1) Agencija ocjenjuje sukladnost dokumentacije za nadmetanje s odobrenim prijedlogom projekta.

(2) Agencija može zatražiti od ministarstva nadležnog za financije suglasnost, odnosno od nadležnog ministarstva mišljenje o usklađenosti dokumentacije iz članka 12. ove Uredbe s odobrenim prijedlogom projekta.

(3) U ocjeni iz stavka 1. ovoga članka, Agencija ocjenjuje da li su elementi iz dokumentacije za nadmetanje sukladni s odobrenim prijedlogom projekta, a naročito:

a) ugovorno razdoblje,

b) podjela rizika,

c) pozitivna vrijednost za novac

(4) Agencija rješenje o sukladnosti dokumentacije za nadmetanje s odobrenim prijedlogom projekta donosi u roku 30 dana od dana zaprimanja potpune dokumentacije za nadmetanje sa svom popratnom dokumentacijom.

(5) Ukoliko ocijeni da su elementi iz stavka 3. ovoga članka sukladni s odobrenim prijedlogom projekta, Agencija donosi rješenje kojim se odobrava dokumentacija za nadmetanje.

(6) Ukoliko nisu ispunjeni svi kriteriji iz stavka 3. ovoga članka, Agencija donosi rješenje kojim se dokumentacija za nadmetanje ne odobrava, navodeći pritom razloge odbijanja.

(7) Agencija iznimno može odobriti dokumentaciju za nadmetanje i ukoliko u pogledu nekog od elemenata iz stavka 3. ovoga članka ne postoji sukladnost s odobrenim prijedlogom projekta, ako je do promjena došlo iz opravdanih razloga koji moraju biti vjerodostojno obrazloženi, uz uvjet da nije narušena financijska održivost projekta, te da pritom nije ugrožen javni interes.

(8) U slučaju iz stavka 7. ovoga članka, Agencija traži i suglasnost ministarstva nadležnog za financije u dijelu koji se odnosi na nadležnost tog ministarstva u ocijeni projekata javno-privatnog partnerstva.

IV. OCJENA I ODOBRAVANJE KONAČNOG NACRTA UGOVORA

Članak 14.

(1) Nadležno javno tijelo dužno je prije donošenja odluke o odabiru privatnoga partnera dostaviti Agenciji na odobravanje konačni nacrt ugovora sa svim prilozima, kao i sve druge postojeće ugovore povezane s konačnim nacrtom ugovora.

(2) Nadležno javno tijelo uz konačni nacrt ugovora i druge dokumente iz stavka 1. ovoga članka, Agenciji također mora dostaviti:

a) zapisnike s provedenog postupka odabira privatnog partnera,

b) suglasnost ministarstva nadležnog za financije na Konačni nacrt ugovora

Članak 15.

(1) Nadležno javno tijelo, prije obveze dostavljanja iz članka 14. ove Uredbe, dužno je ministarstvu nadležnom za financije dostaviti konačni nacrt ugovora sa svim prilozima, kao i sve druge postojeće ugovore povezane s konačnim nacrtom ugovora, te o tome u pisanom obliku obavijestiti Agenciju.

(2) Ministarstvo nadležno za financije u okviru svojih nadležnosti daje suglasnost o sukladnosti konačnog nacrta ugovora s proračunskim projekcijama i planovima, te fiskalnim rizicima i ograničenjima, kao i o financijskoj i fiskalnoj održivosti projekta javno-privatnog partnerstva.

(3) Suglasnost iz stavka 2. ovoga članka na Konačni nacrt ugovora ministarstvo nadležno za financije dostavlja nadležnom javnom tijelu u roku 30 dana od dana zaprimanja dokumentacije iz stavka 1. ovoga članka.

Članak 16.

(1) Agencija u roku od 30 dana od dana zaprimanja konačnog nacrta ugovora i ostale dokumentacije iz članka 14. ove Uredbe, donosi rješenje kojim se ocjenjuje sukladnost konačnog nacrta ugovora s dokumentacijom za nadmetanje i odredbama Uredbe o sadržaju ugovora o javno-privatnom partnerstvu.

(2) U ocjeni sukladnosti konačnog nacrta ugovora s odobrenom dokumentacijom za nadmetanje, Agencija ocjenjuje da li su elementi iz konačnog nacrta ugovora sukladni s odobrenom dokumentacijom za nadmetanje, a naročito:

a) podjela rizika,

b) pozitivna neto sadašnja vrijednost projekta,

c) PSC.

(3) U ocjeni sukladnosti konačnog nacrta ugovora s odredbama Uredbe o sadržaju ugovora o javno-privatnom partnerstvu, Agencija utvrđuje sukladnost sadržaja konačnog nacrta ugovora sa sadržajem ugovora o javno-privatnom partnerstvu propisanog Uredbom o sadržaju ugovora o javno-privatnom partnerstvu.

(4) Ukoliko za vrijeme ocjene iz stavka 3. ovoga članka utvrdi da postoje nedostaci, odnosno odstupanja od propisanog sadržaja, Agencija će od javnog tijela zatražiti da u roku od 30 dana ispravi, odnosno dopuni konačni nacrt ugovora i dostavi ga Agenciji.

(5) Ukoliko javno tijelo ne postupi sukladno stavku 4. ovoga članka, Agencija će zaključkom obustaviti postupak odobrenja konačnog nacrta ugovora.

Članak 17.

(1) Agencija donosi rješenje kojim daje suglasnost na konačni nacrt ugovora ukoliko postoji suglasnost ministarstva nadležnog za financije, ako Agencija utvrdi da postoji sukladnost konačnog nacrta ugovora s dokumentacijom za nadmetanje s obzirom na elemente iz članka 16. stavka 2. ove Uredbe, te ukoliko postoji sukladnost sadržaja konačnog nacrta ugovora sa sadržajem ugovora, propisanim Uredbom o sadržaju ugovora o javno-privatnom partnerstvu.

(2) Ukoliko konačni nacrt ugovora nije sukladan s dokumentacijom za nadmetanje i odredbama Uredbe o sadržaju ugovora, Agencija donosi rješenje kojim se ne daje suglasnost na konačni nacrt ugovora, navodeći pritom razloge odbijanja.

(3) Ukoliko tijekom postupka izbora privatnog partnera dođe do izmjena u odnosu na odobrenu dokumentaciju za nadmetanje, naročito s obzirom na tablicu podjele rizika, Agencija može iznimno odobriti konačni nacrt ugovora o javno-privatnom partnerstvu, iako u pogledu nekog od elemenata iz članka 16. stavka 2. ove Uredbe ne postoji sukladnost s odobrenom dokumentacijom za nadmetanje, ako je do navedenih promjena došlo iz opravdanih razloga, koji moraju biti vjerodostojno obrazloženi, i uz uvjet da nije narušena financijska održivost projekta, te da pritom nije ugrožen javni interes.

Članak 18.

(1) U slučaju izmjena i dopuna sklopljenih ugovora o javno-privatnom partnerstvu kojima se mijenjaju prava i obveze ugovornih strana, nadležno javno tijelo dužno je Agenciji na ocjenu i odobrenje dostaviti prijedlog izmjena i dopuna sklopljenog ugovora o javno-privatnom partnerstvu, te suglasnost ministarstva nadležnog za financije na predložene izmjene i dopune.

(2) Agencija donosi rješenje kojim daje suglasnost na predložene izmjene i dopune sklopljenog ugovora ukoliko postoji suglasnost ministarstva nadležnog za financije na prijedlog izmjena i dopuna sklopljenog ugovora o javno-privatnom partnerstvu, ukoliko je sadržaj sklopljenog ugovora o javno-privatnom partnerstvu sa svim predloženim izmjenama i dopunama sukladan sadržaju ugovora propisanog Uredbom o sadržaju ugovora o javno-privatnom partnerstvu, te ukoliko Agencija ocijeni da se predloženim promjenama ne narušava financijska održivost projekta, te da nije ugrožen javni interes.

(3) Ukoliko nisu zadovoljene pretpostavke iz stavka 2. ovoga članka, Agencija donosi rješenje kojim se ne daje suglasnost na predložene izmjene i dopune ugovora, navodeći pritom razloge odbijanja.

Stupanje na snagu Uredbe

Članak 19.

Ova Uredba stupa na snagu osmoga dana od dana objave u »Narodnim novinama«.

Klasa: 305-01/09-01/01

Urbroj: 5030116-09-1

Zagreb, 7. svibnja 2009.

Predsjednik
dr. sc. Ivo Sanader, v. r.

Uredba, NN 56/2009-1320